‘અચાનક આ માતૃત્વ કયાંથી ઊભરાઈ આવ્યું ! આઈ ડોન્ટ અન્ડરસ્ટેન્ડ યુ-’ મેં દાંત ભીંસ્યા હતા. આઠ વર્ષ પહેલાંના નેપીઝની વાસ, કયારેક એણે તો કયારેક એ થાકેલી હોવાને કારણે મેં કરેલા ઉજાગરા, ફરી ડોકટરની મુલાકાતો, ફરી વેક્સિનેશન, ફરી માંદા બાળકના કજિયાથી અને અમારી દિવસભરની થાકેલી કડવાશના કલહથી ઊભરાતું ઘર… ઘરની લોન… વિચારો કરીને મને અચાનક થાક લાગ્યો. આ સ્ત્રી શું કરવા બેઠી છે મારે ફરી એક વાર બધું સમજવું હતું ને ફરી એક વાર મને સમજવાના સંઘર્ષથી થાક લાગી રહ્યો હતો.